Útgöngubanni hefur verið lýst yfir á Sri Lanka eftir að stuðningsmönnum og andstæðingum stjórnvalda laust saman í höfuðborginni Colombo. Flytja þurfti tugi mótmælenda á sjúkrahús.
Yfirvöld á Sri Lanka lýstu í dag yfir útgöngubanni um allt land eftir að stuðningsmenn stjórnvalda réðust vopnaðir bareflum á óvopnaða stjórnarandstæðinga sem kröfðust þess að forseti landsins segði af sér. Tugir voru fluttir slasaðir á sjúkrahús. Forsætisráðherrann bauðst til að segja af sér eftir að ró komst á að nýju. Gríðarlegir efnahagserfiðleikar eru í landinu.
Átökin í dag í höfuðborginni Colombo eru hin hörðustu í margar vikur. Stuðningsmenn Gotabaya Rajapaksa forseta og Mahinda bróður hans, forsætisráðherra, réðust vopnaðir kylfum og öðrum bareflum á óvopnaða stjórnarandstæðinga sem kröfðust afsagnar utan við forsetabústaðinn. AFP fréttastofan hefur eftir talsmanni Landspítalans í Colombo að að minnsta kosti 78 hafi slasast. Fjöldi stjórnarandstæðinga hefur safnast saman í borginni undanfarnar vikur og mótmælt verstu efnahagserfiðleikum sem hafa riðið yfir srilönsku þjóðina frá því að hún öðlaðist sjálfstæði frá Bretum árið 1948. Stjórnvöld lýstu yfir neyðarástandi á föstudag, til þess meðal annars að gefa her landsins leyfi til að stöðva mótmælaaðgerðir. Öryggissveitir hers og lögreglu beittu í dag táragassprengjum og vatnsþrýstibyssum til að halda aftur af stjórnarliðum.
Eftir að ró komst á að nýju bauðst Mahinda Rajapaksa forsætisráðherra til að segja af sér. Að sögn talsmanns stjórnarinnar sendi hann forsetanum bróður sínum bréf þar sem hann sagðist með því vilja greiða leiðina fyrir því að þjóðstjórn yrði mynduð.
Útgöngubanni hefur verið lýst yfir á Sri Lanka eftir að stuðningsmönnum og andstæðingum stjórnvalda laust saman í höfuðborginni Colombo. Flytja þurfti tugi mótmælenda á sjúkrahús. 